Proteas klop Windies met 'n beurt | Netwerk24
Deur Tinus Van Staden 12 Junie 2021 18:57
1ste toets, St. Lucia, dag 3
SA (1ste beurt) 322
Windies (2de beurt) 162
Kagiso Rabada het weer 'n vyftal aan paaltjies behaal. Foto: Gallo Images
Daar was miskien een oomblik – toe die nuwe kaptein, Dean Elgar, in Suid-Afrika se eerste boulbeurt vir 'n nulletjie uit is – wat die span so effens onder druk was. Maar selfs toe nie regtig nie. Hulle het die Windies immers vir 97 uitgeknikker in hul eerste kolfbeurt op dag een.
Van die begin af was die Proteas dodelik klinies – eers met die bal in die Windies se eerste beurt, toe 'n skrikbewind deur Anrich Nortjé (4/35) en Lungi Ngidi (5/19) die tuisspan geknak het. Daar was die toets eintlik reeds gewonne. Maar geharde Protea-ondersteuners sal jou vertel al waarvan 'n mens die laaste paar jaar seker kon wees, is 'n Protea-kolfineenstorting of drie.
Die Proteas het 'n eerstebeurtvoorsprong van 225 gehad en die enigste vraag was of hulle weer sou moes kolf. Die uitslag was reeds aan die begin van dag drie buite verdenking, maar die Proteas het steeds met dissipline geboul.
Rabada (5/34) het sy eerste oes van vyf in 'n 19 toetse platgetrek. Voor dit het hy nege vyftalle in slegs 27 toetse ingeoes. Dít wys hoe droog die seisoen was wat hy onlangs beleef het.
Die druk sal nou effens minder op Boucher se skouers wees, maar hy sal nog nie tevrede wees nie. Hulle is op soek na bestendig goeie vertonings.
As die span dus weer so kan maak in die tweede en laaste toets, wat Vrydag begin, sal die Protea-breier nóg meer kan ontspan.